
讘讘讗 诪爪讬注讗 谞讘 注"讘 - 驻讬专讜砖 砖讟讬讬谞讝诇抓

讬转专 注诇 讻谉 诪讜讻专讛 讘砖讜讬讛, 诪讗讬 诇讗讜 [讛讗诐 诇讗] 讛讻讜讜谞讛 砖驻讞转讛 讬讜转专 诪讻讚讬 讗讜谞讗转讛? 讜讚讜讞讬诐: 诇讗, "讬转讬专讛" 讻讜讜谞转讜: 讬转专讛 讘注专讻讛, 讚讗讻转讬 [砖注讚讬讬谉] 诇讗 驻讞转讛 讘讻讚讬 讗讜谞讗转讛, 讜讝讜 讛讬讗 砖诪讜讻专讛 讘砖讜讬讛.


诪转讬讘讬 [诪拽砖讬诐]: 注讚 讻诪讛 转讬驻讞转 诪讟讘注, 讜讬讛讗 专砖讗讬 诇拽讬讬诪讛? 讘住诇注 砖谞驻讞转 鈥� 注讚 砖拽诇 (诪讞爪讬转 注专讻讜). 诪讗讬 诇讗讜 [讛讗诐 诇讗] 讛讻讜讜谞讛 讚驻讞讬转 驻讜专转讗 驻讜专转讗 [砖驻讞转 讛住诇注 诪注讟 诪注讟], 讜谞诪爪讗 砖讗祝 砖驻讞转 注讚 讻讚讬 讞爪讬 砖讜讜讬讜 (砖讛讜讗 讛专讘讛 讬讜转专 诪讻讚讬 讗讜谞讗讛) 讬讻讜诇 诇拽讬讬诪讜, 讜讗讬谉 讞讜砖砖讬诐 诇讟注讜转! 讜讚讜讞讬诐: 诇讗, 诪讚讜讘专 砖诐 讚谞驻讬诇 诇谞讜专讗 讜讗驻讞讜转 讘讞讚讗 讝讬诪谞讗 [砖谞驻诇 诇讗砖 讜谞驻讞转 讘驻注诐 讗讞转] 讜诇讻谉 讗讬谉 诪拽讜诐 诇讟注讜转.


讗诪专 诪专 [讛讞讻诐] 砖诪讟讘注 砖谞驻讞转讛 讛专讘讛, 讗诐 讬专爪讛 讬拽讘谞讛 讜讬转诇谞讛 讘爪讜讗专 讘谞讜, 讗讜 讘爪讜讗专 讘转讜. 讜专诪讬谞讛讜 [诪砖诇讬讻讬诐, 诪专讗讬诐 住转讬专讛] 诪诪讛 砖砖谞讬谞讜 讘诪拽讜诐 讗讞专 砖诪讟讘注 砖驻讞转讛, 诇讗 讬注砖谞讛 诪砖拽诇 讘讬谉 诪砖拽诇讜转讬讜, 讜诇讗 讬讝专拽谞讛 讘讬谉 讙专讜讟讜转讬讜 (砖讘专讬 诪转讻转), 讜诇讗 讬拽讘谞讛 讜讬转诇谞讛 讘爪讜讗专 讘谞讜 讜讘爪讜讗专 讘转讜, 砖诪讗 讬讘讜讗讜 诇讛砖转诪砖 讘讛 讘讟注讜转. 讗诇讗, 讗讜 讬砖讞讜拽, 讗讜 讬转讜讱 [讬转讬讱] 讗转 讛诪转讻转 诇讞转讬讻讜转, 讗讜 讬拽讜抓 讗讜 讬讜诇讬讱 讜讬讝专讜拽 讗讜转讛 诇讬诐 讛诪诇讞!


讗诪专 专' 讗诇注讝专, 讜讗诪专讬 诇讛 [讜讬砖 讗讜诪专讬诐] 砖讗诪专 讝讗转 专讘 讛讜谞讗 讗诪专 专' 讗诇注讝专: 诇讗 拽砖讬讗 [讗讬谉 讝讛 拽砖讛]; 讻讗谉 讻砖诪讜转专 鈥� 讻砖谞拽讘 讗转 讛诪讟讘注 讘讗诪爪注, 砖讗讝 讗讬谉 注讜讚 诪拽讜诐 诇讟注讜转, 讻讗谉 鈥� 诪谉 讛爪讚, 砖讬砖 诇讞砖讜砖 砖诪讗 讬讘讜讗 讗讚诐 讜讬讞转讜讱 讗转 讛诪讟讘注 诪住讘讬讘, 讜讬砖转诪砖 讘讛, 讜讬讟注讛 讘讛 讗转 讛讘专讬讜转.


讗 砖谞讬谞讜 讘诪砖谞讛: 注讚 诪转讬 诪讜转专 诇讛讞讝讬专 诪讟讘注 驻讞讜转讛? 讘讻专讻讬诐 鈥� 注讚 砖讬专讗讛 诇砖讜诇讞谞讬, 讘讻驻专讬诐 鈥� 注讚 注专讘讬 砖讘转讜转. 讜砖讜讗诇讬诐: 诪讗讬 砖谞讗 [诪讛 砖讜谞讛] 讛讚讬谉 讘注谞讬谉 住诇注 讚诪驻诇讬讙 [砖诪讞诇拽] 讘讬谉 讻专讱 诇讻驻专, 讜诪讗讬 砖谞讗 [讜诪讛 砖讜谞讛] 讛讚讬谉 讘注谞讬谉 讟诇讬转 讚诇讗 诪驻诇讬讙 [砖讗讬谞讜 诪讞诇拽]?


讗诪专 讗讘讬讬: 讻讬 转谞谉 谞诪讬 诪转谞讬转讬谉 [讻讗砖专 砖谞讬谞讜 讙诐 讻谉 讘诪砖谞转谞讜] 讘注谞讬谉 讟诇讬转 鈥� 讘讻专讻讬谉 转谞谉 [砖谞讬谞讜] 讗讘诇 讘讻驻专 讬讻讜诇 诇讛讞讝讬专 诇讗讞专 讝诪谉. 专讘讗 讗诪专: 讬砖 讛讘讚诇 讘讬谉 讟诇讬转 讜诪讟讘注. 讟诇讬转, 讻诇 讗讬谞讬砖 拽讬诐 诇讬讛 讘讙讜讛 [讗讚诐 讬讜讚注 讘讛] 讘注专讻讛 讜讘砖讜讜讬讛, 讜诪谉 讛住转诐 讬讗诪专讜 诇讜 诪讬讚 砖讛讜讟注讛. 住诇注, 讻讬讜谉 讚诇讗讜 [砖诇讗] 讻诇 讗讬谞讬砖 拽讬诐 诇讬讛 讘讙讜讛 [讗讚诐 讬讜讚注 讘讛] 讗诇讗 讛砖讜诇讞谞讬, 讛诇讻讱 [注诇 讻谉] 讘讻专讻讬诐 讚讗讬讻讗 [砖讬砖] 砖讜诇讞谞讬 讘诪拽讜诐 鈥� 讝诪谞讜 注讚 砖讬专讗讛 诇砖讜诇讞谞讬. 讘讻驻专讬诐 讚诇讬讻讗 [砖讗讬谉] 砖讜诇讞谞讬 鈥� 讝诪谞讜 注讚 注专讘讬 砖讘转讜转 讚住诇拽讬谉 诇砖讜拽讗 [砖讛讜诇讻讬诐 诇砖讜拽] 讜讗讝 诪转讘专专 砖讛住诇注 讗讬谞讜 砖讜讛 讻驻讬 砖砖讬诇诪讜 讘注讚讜.


讘 砖谞讬谞讜 讘诪砖谞讛: 讜讗诐 讛讬讛 诪讻讬专讛 鈥� 讗驻讬诇讜 诇讗讞专 砖谞讬诐 注砖专 讞讚砖 诪拽讘诇讛 诪诪谞讜. 讜砖讜讗诇讬诐: 讛讬讻讗 [讛讬讻谉] 讛讬讛 讛讚讘专? 讗讬 [讗诐] 讘讻专讻讬谉 鈥� 讛讗 [讛专讬] 讗诪专转 砖讛讝诪谉 讛讜讗 注讚 砖讬专讗讛 诇砖讜诇讞谞讬. 讗讬 [讗诐] 讘讻驻专讬诐 鈥� 讛讗 [讛专讬] 讗诪专转 注讚 注专讘讬 砖讘转讜转!


讗诪专 专讘 讞住讚讗: 诪讬讚转 讞住讬讚讜转 砖谞讜 讻讗谉, 砖诪拽讘诇 讗驻讬诇讜 诇讗讞专 讝诪谉 诪专讜讘讛. 讜诪拽砖讬诐: 讗讬 讛讻讬, 讗讬诪讗 住讬驻讗 [讗诐 讻讱, 讗诪讜专 讗转 住讜驻讛] 砖诇 讛诪砖谞讛: 讗讬谉 诇讜 注诇讬讜 讗诇讗 转专注讜诪转. 讜谞讘专专: 诇诪讗谉 [诇诪讬] 讬砖 转专注讜诪转? 讗讬 [讗诐] 诇讞住讬讚 砖拽讬讘诇 讗讜转讛 诪诪谞讜 诇驻谞讬诐 诪砖讜专转 讛讚讬谉 砖诇讗 拽讘讜诇讬 诇讬拽讘诇讛 诪讬谞讬讛 [讬拽讘诇 诪诪谞讜], 讘讞讝专讛 讜诇讗 转专注讜诪转 转讬讛讜讬 诇讬讛 [讜砖诇讗 转讛讬讛 诇讜 转专注讜诪转], 砖讗诐 专讜爪讛 讗讚诐 诇谞讛讜讙 讘讞住讬讚讜转 讬注诪讜讚 注诇 讞讜讘转讜, 讜诪讛 讟注诐 讬转专注诐 注诇 讻讱? 讗诇讗 讛讻讜讜谞讛 讛讬讗 诇讛讗讬讱 [诇讝讛] 砖拽讘诇讛, 讗转 讛诪讟讘注, 诪讬谞讬讛 [诪诪谞讜] 讜诪转专注诐 注诇 砖谞转谉 诇讜 讗讜转讛, 讛专讬 讬砖 诇砖讗讜诇: 讜诇讘转专 [讜诇讗讞专] 砖诪拽讘诇讛 诪讬谞讬讛 [诪诪谞讜] 诪讛 转专注讜诪转 转讬讛讜讬 诇讬讛 [转讛讬讛 诇讜]?


讜诪砖讬讘讬诐: 讛讻讬 拽讗诪专 [讻讱 讗诪专], 讻讱 讬砖 诇讛讘讬谉: 讛讗 [讛专讬] 讗讞专 砖讗讬谞讜 讞住讬讚, 讗祝 注诇 驻讬 砖讗讬谉 诪拽讘诇讛 讛讬诪谞讜 鈥� 讗讬谉 诇讜 注诇讬讜 讗诇讗 转专注讜诪转. 讻诇讜诪专, 讗讬谉 诇讻驻讜转 注诇 讗讞专 诇拽讘诇 诪讟讘注 讝讜, 诪砖讜诐 砖讗祝 砖讛诪讟讘注 讛讬讗 讘注专讻讛, 诇讗 讻诇 讗讚诐 专讜爪讛 诇讛转注住拽 讘诪讟讘注 砖讬砖 讘讛 讞砖砖 讜驻拽驻讜拽.


讘 砖谞讬谞讜 讘诪砖谞讛 砖诪讟讘注 讝讜 谞讜转谞讛 诇诪注砖专 砖谞讬, 讜讗讬谞讜 讞讜砖砖, 砖讗讬谞讜 讗诇讗 谞驻砖 专注讛. 讗诪专 专讘 驻驻讗: 砖诪注 诪讬谞讛 [诇诪讚 诪讻讗谉] 诪诇砖讜谉 诪砖谞转谞讜: 讛讗讬 诪讗谉 讚诪讜拽讬诐 讗讝讜讝讬 [讝讛 砖注讜诪讚 注诇 讛诪讟讘注讜转], 讻诇讜诪专, 讛诪拽驻讬讚 砖讻诇 诪讟讘注 转讛讬讛 砖诇诪讛, 讜诇讗 讬讛讗 讘讛 驻讙诐 讻诇诇, 诪讬拽专讬 [谞拽专讗] 谞驻砖 专注讛. 讜诪注讬专讬诐: 讜讛谞讬 诪讬诇讬 讛讜讗 讚住讙讬 诇讛讜 [讜讚讘专讬诐 讗诇讛 讗诪讜专讬诐 讻讗砖专 讛诪讟讘注 注讚讬讬谉 诪讛诇讻转, 谞住讞专转], 砖讗讝 讛注讜诪讚 注诇 拽讘诇转 诪讟讘注讜转 诪讜砖诇诪讜转 讗讬谞讜 讗诇讗 谞驻砖 专注讛.


 讜诪注讬专讬诐:  诪住讬讬注 诇讬讛 [诇讜] 讚讘专 讝讛 诇讚注转 讞讝拽讬讛, 砖讗诪专 讞讝拽讬讛: 讘讗 诇驻讜专讟讛, 讗诐 讘讗 讗讚诐 诇驻专讜讟 诪讟讘注 驻讙讜诪讛 讝讜 鈥� 驻讜专讟讛 讘砖讜讬讛, 讜诪拽讘诇 讘注讚讛 诪注讟 驻讞讜转 驻专讜讟讜转, 诇驻讬 讛讞住专讜谉 砖讞住专讛. 讘讗 诇讞诇诇讛, 诇讛砖转诪砖 讘讛 诇讞讬诇讜诇 诪注砖专 砖谞讬 鈥� 诪讞诇诇讛 讘讬驻讛, 讻讗讬诇讜 讛讬转讛 诪讟讘注 讬驻讛, 砖诇诪讛.


 讜诪讘专专讬诐:  诪讗讬 拽讗诪专 [诪讛 讘注爪诐 讗诪专]? 讜诪住讘讬专讬诐: 讛讻讬 拽讗诪专 [讻讱 讗诪专]: 讗祝 注诇 驻讬 砖讻砖讘讗 诇驻讜专讟讛 诇驻专讜讟讜转, 驻讜专讟讛 讘砖讜讬讛, 砖讛讬讗 砖讜讜讛 讗讝 驻讞讜转 诪谉 讛注专讱 讛谞拽讜讘 注诇讬讛, 诪讻诇 诪拽讜诐 讻砖讛讜讗 诪讞诇诇讛 注诇 诪注砖专 砖谞讬 鈥� 讛专讬讛讜 诪讞诇诇讛 讘讬驻讛.


讜砖讜讗诇讬诐: 诇诪讬诪专讗 [讛讗诐 诇讜诪专] 诪讻讗谉 砖住讘专 讞讝拽讬讛 讚诪讝诇讝诇讬谞谉 [砖诪讝诇讝诇讬诐 讗谞讜] 讘诪注砖专 砖谞讬, 诇驻讚讜转讜 砖诇讗 讘讚讬讜拽 讘砖讜讜讬讜? 讜讛讗诪专 [讜讛专讬 讗诪专] 讞讝拽讬讛 注爪诪讜: 诪注砖专 砖谞讬 砖讗讬谉 讘讜 砖讜讛 驻专讜讟讛, 讜讻讬讜谉 砖讻讱 讗讬 讗驻砖专 诇讞诇诇讜, 砖讗讬谉 诪讞诇诇讬诐 注诇 驻讞讜转 诪砖讜讜讛 驻专讜讟讛, 讗讜诪专: 讛讜讗, 诪注砖专 讝讛 注爪诪讜, 讜讞讜诪砖讜, 砖讬砖 诇讛讜住讬祝 讞讜诪砖 讘砖注转 讞讬诇讜诇 诪注砖专, 诪讞讜诇诇 注诇 诪注讜转 讛专讗砖讜谞讜转 注诇 讻住祝 拽讜讚诐 砖讻讘专 讞讬诇诇转讬 讘讜 诪注砖专 砖谞讬 拽讜讚诐 诇讻谉. 讜讟注诪讜 鈥� 诇驻讬 砖讗讬 讗驻砖专 诇讜 诇讗讚诐 诇爪诪爪诐 诪注讜转讬讜, 讻诇讜诪专, 诇讗 讬转讻谉 砖讞讬诇讜诇 讛诪注砖专 讛讬讛 诪讚讜讬讬拽 讘转讻诇讬转, 讜诪谉 讛住转诐 讛讜住讬祝 拽爪转 注诇 砖讜讜讬 讛诪注砖专, 讜诇讻谉 讬讻讜诇 诇爪专祝 诇讞砖讘讜谉 讝讛 注讜讚 讻诪讜转 拽讟谞讛 砖讛讬讗 驻讞讜转 诪砖讜讜讛 驻专讜讟讛. 讜诪讻讗谉 诇诪讚讬诐 砖讞讝拽讬讛 住讘讜专 砖讗讬谉 诪讝诇讝诇讬诐 讘讞讬诇讜诇 诪注砖专 砖谞讬, 砖讛专讬 诇讚注转讜 诪讜住讬驻讬诐 注讜讚 注诇讬讜!


 讜诪住讘讬专讬诐:  诪讗讬 [诪讛 驻讬专讜砖] "讘讬驻讛", 诇讗 讻驻讬 砖讛讘谞讜, 讗诇讗 诇讛讬驻讱: 讘转讜专转 讬驻讛. 讻诇讜诪专, 讚转专讬 讝讬诇讬 诇讗 诪讝诇讝诇讬谞谉 讘讬讛 [砖砖谞讬 讗讜驻谞讬诐 砖诇 讝诇讝讜诇 讗讬谉 诪讝诇讝诇讬诐 讘讜]. 砖讗诐 讻讬 诪讜转专 诇讛砖转诪砖 讘诪讟讘注 讝讜 诇驻讚讬讜谉 诪注砖专, 讗讘诇 讗讬谉 诪讞砖讬讘讬诐 讗转 注专讻讛 讗诇讗 讘砖讜讜讬讛 讛诪诪砖讬, 讜诇讗 注诇 驻讬 讛注专讱 讛谞拽讜讘.


讙 讻讬讜谉 砖讛讜讝讻专讜 讚讘专讬 讞讝拽讬讛, 讚谞讬诐 讘讛诐 诇讙讜驻诐. 讗诪专 讞讝拽讬讛: 诪注砖专 砖谞讬 砖讗讬谉 讘讜 砖讜讛 驻专讜讟讛, 讗讜诪专: "讛讜讗 讜讞讜诪砖讜 诪讞讜诇诇 注诇 诪注讜转 讛专讗砖讜谞讜转", 诇驻讬 砖讗讬 讗驻砖专 诇讜 诇讗讚诐 诇爪诪爪诐 诪注讜转讬讜.


诪讬转讬讘讬 [诪拽砖讬诐] 注诇 讻讱 诪谉 讛诪砖谞讛: 讛转专讜诪讛 讜讛讘讬讻讜专讬诐 砖讗讻诇诐 讝专 (砖讗讬谞讜 讻讛谉) 讞讬讬讘讬谉 注诇讬讛谉 诪讬转讛, 讗诐 讗讻诇诐 讘诪讝讬讚. 讜诪讜住讬祝 讞讜诪砖 讗诐 讗讻诇诐 讘砖讜讙讙, 砖爪专讬讱 诇讛讜住讬祝 讜诇砖诇诐 注讜讚 讞诪讬砖讬转 讻拽谞住 砖拽爪讘讛 讛转讜专讛.

